## Pravilnik o provedbi modela kapitalnih ulaganja u poljoprivredi, ribarstvu i šumarstvu

### NN 73/2007 (16.7.2007.), Pravilnik o provedbi modela kapitalnih ulaganja u poljoprivredi, ribarstvu i šumarstvu

# MINISTARSTVO POLJOPRIVREDE, ŠUMARSTVA I VODNOGA GOSPODARSTVA

2293

Na temelju
članka 51. stavka 5. Zakona o državnoj potpori u poljoprivredi, ribarstvu i
šumarstvu (»Narodne novine« br. 87/02, 117/03,
82/04, 85/06 i 141/06), ministar poljoprivrede, šumarstva i vodnoga
gospodarstva donosi

## PRAVILNIK

### O PROVEDBI MODELA KAPITALNIH ULAGANJA U POLJOPRIVREDI, RIBARSTVU I ŠUMARSTVU

Članak 1.

(1) Ovim se
Pravilnikom propisuju uvjeti i načini za ostvarivanje prava na nepovratnu
investicijsku potporu kapitalnim ulaganjima u poljoprivredu, šumarstvo i
ribarstvo (u daljnjem tekstu: investicijska potpora), najviši i najniži
iznosi investicijske potpore, utvrđuju se korisnici i njihove obveze te
propisuju obrasci zahtjeva za potporu kapitalnim ulaganjima i potvrde
financijske institucije o visini i datumu odobrenja i iskorištenja kredita.

(2) Obrasci
zahtjeva i potvrda nalaze se u prilogu ovoga Pravilnika i čine njegov
sastavni dio.

Članak 2.

(1)
Investicijska potpora podrazumijeva dodjelu nepovratnih sredstava iz
Državnog proračuna Republike Hrvatske kojima Ministarstvo poljoprivrede,
šumarstva i vodnoga gospodarstva (u daljnjem tekstu: Ministarstvo) sudjeluje
u financiranju investicije za koju je financijska institucija odobrila
kredit ili novčani zajam (financijski leasing).

(2)
Investicijska potpora odobrava se za srednjoročne (najmanje dvije godine) i
dugoročne kredite i novčane zajmove u poljoprivredi, ribarstvu ili
šumarstvu.

Članak 3.

(1) Pravo na
investicijsku potporu može ostvariti pravna i fizička osoba (dalje u tekstu:
korisnik) ako je ona:

1.
komercijalno poljoprivredno gospodarstvo,

2. korisnik
povlastica za uzgoj i povlastica za gospodarski ribolov sukladno Zakonu o
slatkovodnom ribarstvu (»Narodne novine« br.
49/05 – pročišćeni tekst) i Zakonu o morskom ribarstvu (»Narod­ne novine«
46/97 – pročišćeni tekst),

3.
registrirana za obavljanje djelatnosti šumarstva izuzev trgovačkog društva u
100%-tnom vlasništvu Republike Hrvatske,

(2)
Podnositelj zahtjeva za investicijsku potporu u ime komercijalnog
poljoprivrednog gospodarstva je nositelj komercijalnog obiteljskog
gospodarstva za kredite, financijski leasing ili
zajmove odobrene nositelju ili članu komercijalnog obiteljskog gospodarstva.

Članak 4.

Investicijska
potpora se odobrava za sljedeća kapitalna ulaganja:

a) Nabava
uzgojno valjanih grla u stočarstvu;

b) Nabava
matičnih riba za uzgojno-selekcijski rad u akvakulturi;

c) Investicije
u višegodišnje nasade;

d) Podizanje
šuma;

e) Izgradnja,
adaptacija i opremanje objekata za poljoprivrednu proizvodnju i
akvakulturu;

f) Uređenje
poljoprivrednog zemljišta;

g) Nabava
ribarskih plovila te nove opreme i mehanizacije za poljoprivredu, ribarstvo
i šumarstvo;

h) Ugradnja
novih rashladnih uređaja na vozilima za prijevoz voća, povrća i riba;

i) Izgradnja,
adaptacija i opremanje objekata za čuvanje i preradu poljoprivrednih
proizvoda i ribe;

j) Kupovina
privatnog poljoprivrednog zemljišta radi okrupnjavanja poljoprivrednog
gospodarstva.

Članak 5.

(1) Zahtjev za
odobrenje investicijske potpore podnosi se Ministarstvu po konačnom
iskorištenju kredita.

(2) Zahtjev za
odobrenje investicijske potpore za kredite iskorištene u prethodnoj godini
može se podnijeti Ministarstvu najkasnije do 28. veljače naredne godine.

(3) Uz zahtjev
za odobrenje investicijske potpore prilaže se:

1. Dokaz kojim
se potvrđuje status korisnika iz članka 3., stavka 1. ovog Pravilnika,

2. Ugovor o
kreditu, original ili ovjerena preslika,

3.
Investicijski program ovjeren od strane financijske institucije koja je
odobrila kredit. Iznimno, za kredite odobrene u iznosu manjem od 150.000,00
kuna ili ukoliko banka nije uvjetovala potrebu prilaganja investicijskog
programa zahtjevu za kredit, financijska institucija o tome izdaje
odgovarajuću potvrdu,

4. Ovjerena
potvrda financijske institucije koja je odobrila kredit (Prilog
br. 1) ili ovjerena potvrda financijske
institucije koja je odobrila kredit s upisanim podacima sukladno Prilogu
br. 1,

5. Preslika
računa (R-1 ili R-2 ili račun iz kojeg je vidljivo ime ili naziv kupca) ili
kupoprodajnog ugovora (dokaz o ukupnoj vrijednosti investicije), te dokaz o
izvršenom plaćanju,

6. Potvrdu o
izvršenim financijskim obvezama prema proračunu jedinice lokalne samouprave
(Prilog br. 2) te izvornik potvrde o izvršenim
financijskim obvezama prema državnom proračunu koji izdaje nadležni područni
ured Ministarstva financija ne stariji od 30 dana od dana podnošenja
zahtjeva,

7. Potvrda
Hrvatskog stočarskog centra o uzgojnoj valjanosti nabavljenih rasplodnih
grla stoke.

8. Presliku
poreznog rješenja, dokaz o plaćenom porezu na promet nekretnina i izvadak iz
zemljišne knjige s upisanim podnositeljem zahtjeva za investicijsku potporu
kao vlasnikom kupljenog zemljišta, U slučaju kupovine privatnog
poljoprivrednog zemljišta radi okrupnjavanja poljoprivrednog gospodarstva.
Prilikom obrade zahtjeva kao utvrđena vrijednost kupljenog poljoprivrednog
zemljišta uzet će se osnovica vrijednost zemljišta korištena za utvrđivanje
poreza na promet nekretnina.

9. Rješenje o
udovoljavanju propisanim veterinarsko-sanitarnim uvjetima i registracijski
list za objekt upisan u Upisnik odobrenih objekata koji vodi uprava
veterinarstva u Ministarstvu, u slučaju adaptacije i opremanja objekata za
čuvanje i preradu poljoprivrednih proizvoda i ribe.

10. Presliku
računa iz koje je vidljiva cijena uređaja i cijena ugradnje rashladnog
uređaja na vozilo za prijevoz voća, povrća i ribe, u slučaju ugradnje novih
rashladnih uređaja na vozilo za prijevoz voća, povrća i ribe.

11. Kopija
potpisnog kartona žiro-računa ili kopija kartice tekućeg računa podnositelja
zahtjeva na koji se traži isplata.

(4) Ukoliko se
pri obradi zahtjeva utvrdi da zahtjev nije kompletan može se zatražiti
dopuna. Podnositelj zahtjeva dužan je dopuniti zahtjev u roku od 15 dana od
primitka obavijesti kojom se dopuna traži.

(5)
Podnositelj zahtjeva čiji zahtjev ne udovoljava uvjetima iz ovog Pravilnika,
o tome će biti obaviješten pisanim putem.

(6) Na
obavijest iz stavka 5. ovoga članka može se uložiti prigovor Ministarstvu u
roku od 15 dana od njenog primitka.

Članak 6.

(1) Udio
investicijske potpore može iznositi do 25% od ukupne vrijednosti
iskorištenog kredita, ali ne više od 20% od ukupne vrijednosti investicije.

(2) Ukupna
vrijednost investicije podrazumijeva ukupni iznos kapitalnog ulaganja
potkrijepljen dokumentacijom iz članka 5. stavka 3., točke 5. ovog
Pravilnika.

(3) Najviši
iznos investicijske potpore po korisniku u jednoj kalendarskoj godini iznosi
250.000,00 kuna, a odnosi se na kalendarsku godinu u kojoj je kredit
iskorišten.

(4) Iznimno od
stavka 3. ovog članka, za investicije sukladno Operativnom programu razvitka
govedarske proizvodnje u Republici Hrvatskoj i Operativnom programu razvitka
svinjogojske proizvodnje u Republici Hrvatskoj, najviši iznos investicijske
potpore može iznositi:

– do
500.000,00 kn u govedarskoj proizvodnji po pojedinom programu;

– do
1,000.000,00 kn u svinjogojskoj proizvodnji po pojedinom programu.

(5) Najniži
iznos iskorištenog kredita za koji se može odobriti investicijska potpora
iznosi 80.000,00 kuna.

(6) Iznimno od
stavka 5. ovog članka, za nabavu brodskih motora u ribarstvu najniži iznos
kredita za koji se može odobriti investicijska potpora može biti jednak
cijeni novoga brodskog motora.

Članak 7.

(1)
Ministarstvo vodi Evidenciju kapitalnih ulaganja po korisnicima i stavkama
kapitalnog ulaganja za koja je odobrena i isplaćena investicijska potpora.

(2) Za isti
investicijski program, odnosno kapitalno ulaganje, korisnik može
investicijsku potporu ostvariti samo jednom.

(3) Korisnik
koji je ostvario pravo na proračunska sredstva za investicijsko ulaganje iz
programa Ministarstva izvan okvira ovoga Pravilnika, ne može za to isto
ulaganje ostvariti pravo na investicijsku potporu po osnovi ovog Pravilnika.

Članak 8.

(1) Ministar
poljoprivrede, šumarstva i vodnoga gospodarstva (u daljnjem tekstu:
ministar) imenuje Povjerenstvo za kapitalna ulaganja (u daljnjem tekstu:
Povjerenstvo).

(2)
Povjerenstvo razmatra dostavljene zahtjeve za isplatu investicijske potpore
za kapitalno ulaganje te predlaže ministru donošenje odluke o odobrenju
investicijske potpore za kapitalno ulaganje (u daljnjem tekstu: Odluka).

(3) Redoslijed
donošenja Odluka sukladan je redoslijedu podnošenja kompletnog zahtjeva za
koji je utvrđeno pravo stjecanja potpore po osnovi ovoga Pravilnika.

Članak 9.

(1) Na temelju
Odluke Ministarstvo isplaćuje investicijsku potporu na tekući ili žiroračun
korisnika i to u roku 60 dana od dana donošenja Odluke.

(2)
Investicijsku potporu komercijalnom poljoprivrednom gospodarstvu
Ministarstvo isplaćuje na račun upisan u Upisniku poljoprivrednih
gospodarstava.

(3)
Investicijsku potporu Ministarstvo isplaćuje po redoslijedu donošenja
Odluka, a sukladno predviđenim sredstvima u proračunu Ministarstva.

(4)
Ministarstvo može na temelju upute korisnika investicijsku potporu isplatiti
na njegov kreditni račun radi izmirenja dijela glav­nice.

Članak 10.

(1) Zahtjevi
koji su podneseni do dana stupanja na snagu ovog Pravilnika, rješavat će se
prema odredbama Pravilnika o provedbi modela kapitalnih ulaganja u
poljoprivredi, ribarstvu i šumarstvu (»Narodne novine« broj 47/04, 49/04,
114/04, 2/05, 100/05).

(2) Iznimno od
stavka 1. ovog članka odredbe članka 6. stavka 4. primijeniti će se i na
zahtjeve za investicije iz 2006. godine, a koji su podneseni prije donošenja
ovog Pravilnika.

Članak 11.

Stupanjem na
snagu ovog Pravilnika prestaje važiti Pravilnik o provedbi modela kapitalnih
ulaganja u poljoprivredi, ribarstvu i šumarstvu (»Narodne novine« broj
47/04, 49/04, 114/04, 2/05 i 100/05.

Članak 12.

Ovaj Pravilnik
stupa na snagu osmog dana od dana objave u »Narodnim novinama«.

Klasa:
011-02/07-01/59

Urbroj:
525-01-07-01

Zagreb, 6.
srpnja 2007.

Ministar

poljoprivrede, šumarstva i

vodnoga gospodarstva

**Petar Čobanković, v. r.**

![](dodatni/350331.gif)

![](dodatni/350332.gif)

![](dodatni/350333.gif)

![](dodatni/350334.gif)

Pravilnik, NN 73/2007-2293
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)